It-Tazza tad-Dinja tal-Brażil se tibqa’ mfakkra, fost affarijiet oħra, għaż-żraben VJOLA (roża skur) u BLU li lagħbu bihom plejers bħal Olivier Giroud, Yaya Toure u Mario Balotelli. Dawn iż-żraben tad-ditta Puma mill-ewwel laqtu l-għajn, mhux biss għall-kulur jixgħel tagħhom, iżda wkoll għaliex il-plejers infushom ma ddejqu xejn jilbsu żarbuna kulur mod u oħra kulur ieħor. Issa, mill-istaġun il-ġdid li jibda ftit ġimgħat oħra, anki plejers fil-kampjonat Malti se jkunu qed jilbsu dan iż-żarbun “stramb”. Fuq il-paġni tagħhom ta’ Facebook, il-plejers ta’ Mosta Manolito Micallef u Tyrone Farrugia diġà ppostjaw ritratti taż-żraben il-ġodda tagħhom. Il-kuluri tal-Puma Evopower huma mlaqqma “beetroot purple” għall-vjola (roża skur) u “bluebird white” għall-blu. Dan iż-żarbun tnieda fix-xhur li għaddew apposta għat-Tazza tad-Dinja tal-Brażil. Iżda Manolito u Tyrone qed jittamaw li meta jkunu waqt il-partiti tal-kampjonat Premier jispiċċaw itiru bħall-bluebird u mhux jiżolqu fuq il-pitravi!